L'Ajuntament de Bétera reparteix 500 tiquets de Fira per a les famílies amb menys recursos
22 de juliol de 2021

L'àrea de Drets Socials de l'Ajuntament està repartit entre els xiquets i xiquetes de famílies més necessitades de Bétera un total de 500 tiquets per a gaudir de la Fira aquest estiu. Aquesta acció és possible gràcies a la donació d'aquests vals per part de l'Associació d'Industrials Firaires de Llevant perquè els més xicotets puguen també gaudir de les atraccions instal·lades en l'Albereda.

Tal i com ha manifestat l'Alcaldessa de Bétera, Elia Verdevío, “els nostres xiquets i xiquetes són prioritaris, sobretot, aquells que més ens necessiten, aquells als quals recolzem durant tot l'any i que quan arriba aquesta època estival volem que gaudisquen de les seues vacances amb iniciatives com aquesta”.

L'objectiu d'aquest repartiment, que ve desenvolupant-se des de fa anys, és crear igualtat d'oportunitats entre els xiquets i xiquetes de la població que pertanyen a famílies en risc d'exclusió social amb les quals treballa la regidoria de Drets Socials al llarg de l'any.

Un gest que ha agraït el regidor de Festes, Manuel Pérez, durant el lliurament dels tiquets per part de l'Associació d'Industrials Firaires de Llevant “és d'agrair que cada any tinga en compte als nostres xicotets i els facen partícips de l'oci en el municipi”.

La totalitat dels tiquets són entregats a aquestes famílies perquè puguen gaudir de la fira com la resta dels veïns i veïnes del municipi. El lliurament d'aquests vals es realitza atenent les edats dels fills i filles d'aquestes famílies, d'entre 2 i 14 anys.

Aquesta iniciativa se suma al lliurament d'un bo per a la piscina d'estiu durant el mes d'agost per a aquells menors en situació de vulnerabilitat que participen en el programa estival de la regidoria.

Per a finalitzar, la regidora de Drets Socials, María Segura, ha indicat “des de l'àrea de Drets Socials mantenim, una vegada més, el nostre compromís amb les famílies amb menors recursos i fomentem l'accés a l'oci responsable dels més xicotets”.